**Ministru kabineta noteikumu projekta** **"Grozījumi Ministru kabineta 2015. gada 24. februāra noteikumos Nr. 108 "Kārtība, kādā uzrauga un izvērtē Eiropas Savienības struktūrfondu un Kohēzijas fonda ieviešanu, kā arī izveido un izmanto Kohēzijas politikas fondu vadības informācijas sistēmu 2014.–2020.gadam""sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais satvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1083/2006 (turpmāk – Regula Nr. 1303/2013).  Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma (turpmāk – Likums) 20. panta 11. un 12. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Finanšu ministrija kā Eiropas Savienības struktūrfondus un Kohēzijas fonda (turpmāk – ES fondi) vadošā iestāde (turpmāk – vadošā iestāde) 2016. gada trešajā ceturksnī veica normatīvo aktu par ES fondu ieviešanu, uzraudzību un kontroli 2014.-2020. gada plānošanas periodā izvērtējumu. Izvērtējuma rezultātā tika secināts, ka ir nepieciešams pilnveidot Ministru kabineta (turpmāk – MK ) 2015. gada 24. februāra noteikumus Nr. 108 “Kārtība, kādā uzrauga un izvērtē Eiropas Savienības struktūrfondu un Kohēzijas fonda ieviešanu, kā arī izveido un izmanto Kohēzijas politikas fondu vadības informācijas sistēmu 2014.–2020.gadam” (turpmāk – MK noteikumi Nr. 108), veicot šādus precizējumus:  1. MK noteikumu Nr. 108 5. punkts nosaka pienākumu vadošajai iestādei izstrādāt Darbības programmu “Izaugsme un nodarbinātība” papildinājumu (turpmāk – DPP), kā arī tajā iekļaujamo informāciju. Ņemot vērā, ka DPP nav izstrādāts kā viens vienots dokuments, bet MK noteikumu Nr. 108 5. punktā ietvertā informācija tiek iekļauta gan MK noteikumos par specifiskā atbalsta mērķa (turpmāk – SAM) īstenošanu, gan Kohēzijas politikas fondu vadības informācijas sistēmā 2014.-2020. gadam (turpmāk – KP VIS), gan tiek ievietota ES fondu tīmekļa vietnē www.esfondi.lv (piemēram, SAM ieviešanas laika grafiks), tad attiecīgā norma, kas paredz DPP izstrādi, nav nepieciešama. Ievērojot minēto un to, ka DPP ietveramā informācija vadošajai iestādei ir nepieciešama tās funkciju veikšanai, ar grozījumiem tiek precizēts MK noteikumu Nr. 108 5. punkts un svītrots minēto noteikumu 6. punkts, kurā noteikta DPP grozījumu izstrādāšanas kārtība. Ņemot vērā iepriekš minēto, MK noteikumos Nr. 108 tiek veikti tehniskie precizējumi, svītrojot visā normatīvajā aktā atsauces uz DPP.Papildus MK noteikumu Nr. 108 5. punktā tiek noteikts, ka specifisko atbalsta mērķu, to pasākumu un atlases kārtu ieviešanas laika grafiku (turpmāk – laika grafiks), kā arī specifisko atbalsta mērķu un to pasākumu rādītāju sarakstu, vadošā iestāde aktualizē, ja tas ir nepieciešams. Minētais izvēles nosacījums ir nepieciešams, jo teorētiski ar 2018. gadu visu specifisko atbalsta mērķu atlases būs uzsāktas, līdz ar to grozījumi laika grafikā vairs nebūs nepieciešami.  2. Centrālā finanšu līgumu aģentūra (turpmāk – CFLA) kā ES fondu sadarbības iestāde (turpmāk – sadarbības iestāde), atbilstoši Regulas Nr. 1303/2013 122. panta 3. punktam un 125. panta 2. punkta d apakšpunktam un Likums 12. panta trešās daļas 15. punktam sadarbībā ar vadošo iestādi ir izstrādājusi KP VIS. KP VIS izveidota, lai uzkrātu datus, kas nepieciešami ES fondu uzraudzībai, izvērtēšanai, finanšu pārvaldībai, pārbaudei un revīzijai. Attiecīgos datus minētā sistēma iegūst, izmantojot valsts informācijas savietotāju vai tiešsaistē no valsts informācijas sistēmām vai reģistriem.  Saskaņā ar Valsts pārvaldes iekārtas likuma 58. panta pirmo un otro daļu iestādes, lai nodrošinātu sadarbību, var slēgt starpresoru vienošanos. Atbilstoši gramatiskajai interpretācijas metodei secināms, ka starpresoru vienošanās slēgšana iestādēm nav kā obligāts pienākums.  Sadarbības iestāde, lai nodrošinātu datu saņemšanu tiešsaistē vai izmantojot valsts informācijas savietotāju, slēdz starpresoru vienošanās. Līdzšinējā pieredze rāda, ka starpresoru vienošanās projekta un to pakārtoto dokumentu saskaņošana starp abām pusēm un to augstākajām iestādēm ir nesamērīgi ilgs un darbietilpīgs process, kā rezultātā netiek nodrošināta laicīga ES fondu projektu izvērtēšanai un uzraudzībai nepieciešamo datu saņemšana. Turklāt valsts informācijas sistēmu un reģistru pārziņi uzstāj uz šādu starpresoru vienošanos slēgšanu. Izvērtējot nacionālos normatīvos aktus, tika secināts, ka atsevišķu sistēmu un reģistru pārziņiem ir noteikts pienākums slēgt starpresoru vienošanās datu izmantošanai. Tādejādi ar grozījumiem MK noteikumos Nr. 108 nevar noteikt izņēmumu, ka starpresoru vienošanās vispār neslēdz datu saņemšanai no valsts sistēmām un reģistriem.  Ievērojot minēto, MK noteikumi Nr. 108 ir papildināti ar nosacījumu, ka reģistru pārziņi un CFLA sadarbojoties neslēdz savstarpēju vienošanos, ja normatīvajos aktos nav noteikts citādāk. Tādejādi gadījumos, kad speciālie normatīvie akti šādu vienošanos slēgšanu neuzliks par pienākumu, tad abas puses attiecīgo starpresoru vienošanos neslēgs.  Ja starpresoru vienošanās netiks slēgta, informācijas sniedzējs un informācijas pieprasītājs līdz informācijas sniegšanai savstarpēji vienosies par tās apmaiņas kārtību, drošības prasībām, lietotāju pienākumiem u.c. jautājumiem:  1) informācijas pieprasītājam nosūtot vēstuli ar pamatojumu, kāpēc un kādi dati ir nepieciešami (kas notiek arī šobrīd);  2) pēc rakstiskas atļaujas par datu sniegšanu saņemšanas, informācijas pieprasītājs nosūtīs rakstisku apliecinājumu, ka apņemas ievērot lietošanas noteikumu un norādīs, no kuras IP adreses notiks pieslēgšanās valsts informācijas sistēmai vai reģistram, kas ir kontaktpersonas u.c. nepieciešamo informāciju;  3) informācija par datu apmaiņas kārtību tiks ietverta saskaņotajos darba uzdevumos, programmatūras projektējuma specifikācijā, programmatūras projektējuma aprakstā un arī sistēmu/reģistru lietotāju rokasgrāmatās.  3. Ar MK noteikumiem Nr. 784 un Nr. 77[[1]](#footnote-1) ir noteikta veidlapa projekta iesniegumam, maksājuma pieprasījumam, pārskatam par pievienotās vērtības nodokļa summām, kuras finansējuma saņēmējs 2014.–2020. gada plānošanas perioda pārskata periodā paredz iekļaut projekta attiecināmajās izmaksās, un iepirkuma plānam (turpmāk – veidlapas), kuras identiski ir iestrādātas arī KP VIS. Ņemot vērā, ka aizvien vairāk projektu iesniedzēju un finansējuma saņēmēju lieto KP VIS, gan ārējie lietotāji, gan CFLA atbildīgie darbinieki bieži vien konstatē, ka projekta iesniegumā, maksājuma pieprasījumā un citās veidlapās būtu nepieciešami papildus datu lauki (t.sk. kolonnas), kas būtu vai nu savietotas ar citām veidlapām, vai ar konkrētas veidlapas citām sadaļām, un ar kuru palīdzību tiktu vienkāršota dažādās sadaļās/tabulās norādītās informācijas atbilstības savietojamība un pārbaude, lai preventīvi mazinātu attiecināmības nosacījumu pārkāpumus. Šāda veida papildus lauki projekta iesniedzējiem un finansējuma saņēmējiem būtu aizpildāmi pēc izvēlēs. Darba vajadzībām, eksportējot KP VIS pieejamo veidlapu uz Excel failu, tā tiks eksportēta ar papildus laukiem, tādejādi projekta iesniedzējiem un finansējuma saņēmējiem būs pieejama papīra formātā identiska veidlapa KP VIS ievietotajai. Ievērojot minēto, MK noteikumi Nr. 108 tiek papildināti ar normu, kas ļaus CFLA elastīgāk rīkoties pie KP VIS izstrādes tā, lai iestrādātu ne tikai MK apstiprinātās veidlapas, bet arī papildinātu tās ar laukiem, kas nepieciešami efektīvākai projektu administrēšanai.Pirms papildus lauku izstrādes CFLA rūpīgi izvērtēs katra papildus lauka lietderību un izdevumu apjomu, kas nepieciešams attiecīgā lauka izstrādei. Izstrādājot jaunos papildus laukus, kas ir nepieciešami darba vajadzībām, netiks pārveidoti vai pārstrādāti jau šobrīdizstrādātieobligāti aizpildāmipapildus lauki.  4. Nepieciešams veikt tehnisku precizējumu MK noteikumu Nr. 108 11. un 12. punktā, svītrojot vārdu “apstiprināšanai” attiecīgā locījumā. Minētais precizējums ir nepieciešams, jo iesniedzot dokumentus MK, iestāde nevar noteikt pienākumu MK attiecīgos dokumentus apstiprināt. Turklāt, MK noteikumu Nr. 108 11. punktā noteikto informāciju, vadošā iestāde sagatavo informatīvā ziņojuma veidā, kas MK sēdē tiek pieņemts zināšanai. |
| 3. | Projekta izstrādē iesaistītās institūcijas | Finanšu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | ES fondu vadībā iesaistītās institūcijas. |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts pēc būtības nemaina ES fondu vadībā iesaistīto institūciju tiesības un pienākumus, jo arī turpmāk sadarbības iestādei un atbildīgajā iestādēm būs jāsniedz, bet vadošajai iestādei būs jāsagatavo informācija par SAM ieviešanas gaitu un izvērtēšanai nepieciešamajiem datiem. Savukārt administratīvais slogs nedaudz samazināsies sadarbības iestādei attiecībā uz starpresoru vienošanos slēgšanu par datu apmaiņas kārtību, jo turpmāk sadarbības iestāde neslēgs minētās vienošanās, ja to neparedzēs speciālie normatīvie akti. Administratīvais slogs samazināsies tieši uz laiku, ko sadarbības iestāde patērē, lai panāktu abām pusēm pieņemamu vienošanos. Tomēr jānorāda, ka administratīvā sloga samazinājums ir minimāls, jo arī turpmāk pusēm būs jāvienojas par datu apmaiņas kārtību, drošību, apjomu un citiem jautājumiem, kas jāiestrādā sistēmu/reģistru lietotāju rokasgrāmatās un citos dokumentos. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēs līdzdarboties MK noteikumu projekta izstrādē, sniedzot atzinumu par to pēc noteikumu projekta izsludināšanas Valsts sekretāru sanāksmē. Noteikumu projekts pirms izsludināšanas Valsts sekretāru sanāksmē tiks publicēts tīmekļa vietnē www.fm.gov.lv sadaļā sabiedrības līdzdalība un tīmekļa vietnē www.esfondi.lv apakšsadaļā Ministru kabineta noteikumi |
| 2. | Sabiedrības līdzdalība projekta izstrādē | MK noteikumu projekts šo jomu neskar. |
| 3. | Sabiedrības līdzdalības rezultāti | MK noteikumu projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Eiropas Savienības fondu vadībā iesaistītās institūcijas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nav paredzēta. MK noteikumu projekts neietekmē pārvaldes funkcijas un institucionālo struktūru, kā arī MK noteikumu projekts neietekmē pārvaldes cilvēkresursus. |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Finanšu ministre D.Reizniece-Ozola

Finanšu ministrijas valsts sekretāre B.Bāne

Petrova, 67083941

Inita.Petrova@fm.gov.lv

1. MK 2014.gada 16.decembra noteikumi Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020.gada plānošanas periodā”; MK 2015.gada 10.februāra noteikumi Nr.77 “Eiropas Savienības struktūrfondu un Kohēzijas fonda projektu pārbaužu veikšanas kārtība 2014.–2020.gada plānošanas periodā” [↑](#footnote-ref-1)